CELEX: 32016R1832
Language: el
Date: 2016-10-17 00:00:00
Title: Εκτελεστικός κανονισμός (ΕΕ) 2016/1832 της Επιτροπής, της 17ης Οκτωβρίου 2016, για την τροποποίηση των υποδειγμάτων υγειονομικών πιστοποιητικών για τις εισαγωγές στην Ένωση παρασκευασμάτων κρέατος, προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων, καθώς και νωπού κρέατος κατοικίδιων μονόπλων που καθορίζονται στις αποφάσεις 2000/572/ΕΚ και 2007/777/ΕΚ και στον κανονισμό (ΕΕ) αριθ. 206/2010, όσον αφορά τις απαιτήσεις δημόσιας υγείας για τα κατάλοιπα (Κείμενο που παρουσιάζει ενδιαφέρον για τον ΕΟΧ)

18.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 280/13
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1832 ΤΗΣ ΕΠΙΤΡΟΠΉΣ
   της 17ης Οκτωβρίου 2016
   για την τροποποίηση των υποδειγμάτων υγειονομικών πιστοποιητικών για τις εισαγωγές στην Ένωση παρασκευασμάτων κρέατος, προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων, καθώς και νωπού κρέατος κατοικίδιων μονόπλων που καθορίζονται στις αποφάσεις 2000/572/ΕΚ και 2007/777/ΕΚ και στον κανονισμό (ΕΕ) αριθ. 206/2010, όσον αφορά τις απαιτήσεις δημόσιας υγείας για τα κατάλοιπα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, τη μεταποίηση, τη διανομή και την εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 9 παράγραφος 2 στοιχείο β) και παράγραφος 4,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 7 παράγραφος 2 στοιχείο α),
   Εκτιμώντας τα ακόλουθα:
   
               (1)
            
            
               Η απόφαση 2000/572/ΕΚ της Επιτροπής (3) καθορίζει τους όρους όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή στην Ένωση αποστολών ορισμένων παρασκευασμάτων κρέατος από τρίτες χώρες. Προβλέπει ότι οι εν λόγω αποστολές πρέπει να συνοδεύονται από πιστοποιητικό υγείας των ζώων και δημόσιας υγείας που να είναι σύμφωνο με το υπόδειγμα το οποίο παρατίθεται στο παράρτημα II της εν λόγω απόφασης («το υγειονομικό πιστοποιητικό για τα παρασκευάσματα κρέατος»).
            
         
               (2)
            
            
               Η απόφαση 2007/777/ΕΚ της Επιτροπής (4) καθορίζει τους όρους υγείας των ζώων και τους όρους δημόσιας υγείας για την εισαγωγή στην Ένωση φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων. Προβλέπει ότι μπορούν να εισάγονται στην Ένωση μόνο τα φορτία που συμμορφώνονται με τις απαιτήσεις του υποδείγματος πιστοποιητικού υγείας των ζώων και δημόσιας υγείας του παραρτήματος III της εν λόγω απόφασης («το υγειονομικό πιστοποιητικό για τα προϊόντα με βάση το κρέας και τα επεξεργασμένα προϊόντα») και συνοδεύονται από τέτοιο πιστοποιητικό.
            
         
               (3)
            
            
               Ο κανονισμός (ΕΕ) αριθ. 206/2010 της Επιτροπής (5) καθορίζει τις απαιτήσεις κτηνιατρικής πιστοποίησης για τις εισαγωγές στην Ένωση αποστολών νωπού κρέατος ιπποειδών που προορίζονται για ανθρώπινη κατανάλωση. Προβλέπει ότι τέτοιες αποστολές μπορούν να εισαχθούν μόνο εάν συνοδεύονται από κτηνιατρικό πιστοποιητικό το οποίο συντάσσεται σύμφωνα με το υπόδειγμα κτηνιατρικού πιστοποιητικού «EQU» για το νωπό κρέας, εξαιρουμένου του κιμά, κατοικίδιων μονόπλων (Equus caballus, Equus asinus και των διασταυρώσεών τους) που περιλαμβάνεται στο μέρος 2 του παραρτήματος II («το πιστοποιητικό EQU») του εν λόγω κανονισμού.
            
         
               (4)
            
            
               Η οδηγία 96/22/ΕΚ του Συμβουλίου (6) απαγορεύει, μεταξύ άλλων, την εισαγωγή από τρίτες χώρες κρέατος ή προϊόντων που προορίζονται για κατανάλωση από τον άνθρωπο, τα οποία λαμβάνονται από ζώα στα οποία έχουν χορηγηθεί ορισμένες ουσίες, μεταξύ άλλων, β-ανταγωνιστικές ουσίες. Η εν λόγω οδηγία επιτρέπει τις εισαγωγές ζώων που προορίζονται για αναπαραγωγή και ζώων αναπαραγωγής που βρίσκονται στο τέλος της αναπαραγωγικής τους ζωής ή του κρέατός τους, από τρίτες χώρες, οι οποίες μπορούν να παρέχουν εγγυήσεις τουλάχιστον ισοδύναμες με εκείνες που καθορίζονται από την εν λόγω οδηγία, οι οποίες έχουν θεσπιστεί για τους σκοπούς της εφαρμογής του κεφαλαίου V της οδηγίας 96/23/ΕΚ του Συμβουλίου (7), με περιγραφή των μέτρων που πρέπει να ληφθούν σε περίπτωση παραβίασης.
            
         
               (5)
            
            
               Η οδηγία 96/23/ΕΚ καθορίζει μέτρα για τον έλεγχο της παρουσίας ορισμένων ουσιών και ομάδων καταλοίπων σε ζώντα ζώα και ζωικά προϊόντα. Προβλέπει ότι οι εισαγωγές ζώων που προορίζονται για σφαγή και προϊόντων ζωικής προέλευσης τα οποία προορίζονται για κατανάλωση από τον άνθρωπο επιτρέπονται μόνον από τρίτες χώρες των οποίων το σχέδιο επιτήρησης έχει εγκριθεί από την Επιτροπή.
            
         
               (6)
            
            
               Τα κατοικίδια μόνοπλα συνήθως δεν εκτρέφονται μόνο για την παραγωγή κρέατος και αποστέλλονται για σφαγή μόνο στο τέλος της παραγωγικής τους ζωής. Στην Ένωση, τα ζώα της οικογένειας των ιπποειδών θεωρούνται ζώα παραγωγής τροφίμων, εκτός εάν εξαιρούνται αμετάκλητα από τη σφαγή προς κατανάλωση από τον άνθρωπο σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου (8).
            
         
               (7)
            
            
               Έπειτα από αποστολές ελέγχου σε ορισμένες τρίτες χώρες, όπου είχαν εντοπιστεί προβλήματα, και προκειμένου να διασφαλιστεί η συμμόρφωση με τις διατάξεις της οδηγίας 96/22/ΕΚ, είναι αναγκαίο να ενισχυθούν οι εγγυήσεις για τις εισαγωγές νωπού κρέατος ιπποειδών που προορίζονται για ανθρώπινη κατανάλωση, παρασκευασμάτων κρέατος, καθώς και προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που παράγονται από τα προϊόντα αυτά, όσον αφορά την παρακολούθηση των ουσιών και των ομάδων καταλοίπων και ουσιών που αναφέρονται στο παράρτημα I της οδηγίας 96/23/ΕΚ.
            
         
               (8)
            
            
               Κατά συνέπεια, το υγειονομικό πιστοποιητικό για τα παρασκευάσματα κρέατος, το υγειονομικό πιστοποιητικό για τα προϊόντα με βάση το κρέας και τα επεξεργασμένα προϊόντα και το πιστοποιητικό EQU θα πρέπει να τροποποιηθούν έτσι ώστε να παρέχουν τις αναγκαίες εγγυήσεις ότι τα εμπορεύματα που καλύπτονται από αυτά, εφόσον παράγονται από κρέας κατοικίδιων μονόπλων ή περιέχουν τέτοιο κρέας, παράγονται από κρέας που πληροί τις απαιτήσεις σχετικά με τις εισαγωγές νωπού κρέατος κατοικίδιων μονόπλων.
            
         
               (9)
            
            
               Επομένως, οι οδηγίες 2000/572/ΕΚ και 2007/777/ΕΚ, καθώς και ο κανονισμός (ΕΕ) αριθ. 206/2010, θα πρέπει να τροποποιηθούν αναλόγως.
            
         
               (10)
            
            
               Για να αποφευχθεί τυχόν διαταραχή του εμπορίου, κατά τη μεταβατική περίοδο θα πρέπει να εξακολουθήσουν να επιτρέπονται οι εισαγωγές στην Ένωση αποστολών προϊόντων που συνοδεύονται από το υγειονομικό πιστοποιητικό για τα παρασκευάσματα κρέατος, το υγειονομικό πιστοποιητικό για τα προϊόντα με βάση το κρέας και τα επεξεργασμένα προϊόντα και το πιστοποιητικό EQU, τα οποία έχουν εκδοθεί σύμφωνα με τις αποφάσεις 2000/572/ΕΚ και 2007/777/ΕΚ και τον κανονισμό (ΕΕ) αριθ. 206/2010, πριν από τις τροποποιήσεις που εισάγονται με τον παρόντα κανονισμό.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση της απόφασης 2000/572/ΕΚ
   Το παράρτημα II της απόφασης 2000/572/ΕΚ τροποποιείται σύμφωνα με το παράρτημα I του παρόντος κανονισμού.
   Άρθρο 2
   Τροποποίηση της απόφασης 2007/777/ΕΚ
   Το παράρτημα III της απόφασης 2007/777/ΕΚ τροποποιείται σύμφωνα με το παράρτημα II του παρόντος κανονισμού.
   Άρθρο 3
   Τροποποίηση του κανονισμού (ΕΕ) αριθ. 206/2010
   Το μέρος 2 του παραρτήματος II του κανονισμού (ΕΕ) αριθ. 206/2010 τροποποιείται σύμφωνα με το παράρτημα III του παρόντος κανονισμού.
   Άρθρο 4
   Μεταβατικές διατάξεις
   1.   Για μεταβατική περίοδο έως τις 31 Μαρτίου 2017, εξακολουθεί να επιτρέπεται η εισαγωγή στην Ένωση αποστολών παρασκευασμάτων κρέατος που συνοδεύονται από υγειονομικό πιστοποιητικό για τα παρασκευάσματα κρέατος, το οποίο έχει εκδοθεί σύμφωνα με το υπόδειγμα που ορίζεται στο παράρτημα II της απόφασης 2000/572/ΕΚ πριν από τις τροποποιήσεις που εισάγονται με τον παρόντα κανονισμό, υπό την προϋπόθεση ότι το πιστοποιητικό έχει εκδοθεί το αργότερο την 28η Φεβρουαρίου 2017.
   2.   Για μεταβατική περίοδο έως τις 31 Μαρτίου 2017, εξακολουθεί να επιτρέπεται η εισαγωγή στην Ένωση αποστολών προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που συνοδεύονται από υγειονομικό πιστοποιητικό για τα προϊόντα με βάση το κρέας και τα επεξεργασμένα προϊόντα, το οποίο έχει εκδοθεί σύμφωνα με το υπόδειγμα που ορίζεται στο παράρτημα III της απόφασης 2007/777/ΕΚ πριν από τις τροποποιήσεις που εισάγονται με τον παρόντα κανονισμό, υπό την προϋπόθεση ότι το πιστοποιητικό έχει εκδοθεί το αργότερο την 28η Φεβρουαρίου 2017.
   3.   Για μεταβατική περίοδο έως τις 31 Μαρτίου 2017 εξακολουθεί να επιτρέπεται η εισαγωγή στην Ένωση αποστολών νωπού κρέατος ιπποειδών που προορίζεται για ανθρώπινη κατανάλωση, οι οποίες συνοδεύονται από πιστοποιητικό EQU που έχει εκδοθεί σύμφωνα με το υπόδειγμα που ορίζεται στο μέρος 2 του παραρτήματος II του κανονισμού (ΕΕ) αριθ. 206/2010 πριν από τις τροποποιήσεις που εισάγονται με τον παρόντα κανονισμό, υπό την προϋπόθεση ότι το πιστοποιητικό έχει εκδοθεί το αργότερο την 28η Φεβρουαρίου 2017.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Οκτωβρίου 2016.
      
         
            Για την Επιτροπή
         
         
            O Πρόεδρος
         
         Jean-Claude JUNCKER
      
   
   
      (1)  ΕΕ L 18 της 23.1.2003, σ. 11.
   
      (2)  ΕΕ L 139 της 30.4.2004, σ. 55.
   
      (3)  Απόφαση 2000/572/ΕΚ της Επιτροπής, της 8ης Σεπτεμβρίου 2000, για τον καθορισμό των όρων όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή παρασκευασμάτων κρέατος από τρίτες χώρες στην Κοινότητα (ΕΕ L 240 της 23.9.2000, σ. 19).
   
      (4)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).
   
      (5)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).
   
      (6)  Οδηγία 96/22/ΕΚ του Συμβουλίου, της 29ης Απριλίου 1996, περί απαγορεύσεως της χρησιμοποιήσεως ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στη ζωική παραγωγή για κερδοσκοπικούς λόγους και καταργήσεως των οδηγιών 81/602/ΕΟΚ, 88/146/ΕΟΚ και 88/299/ΕΟΚ (ΕΕ L 125 της 23.5.1996, σ. 3).
   
      (7)  Οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (ΕΕ L 125 της 23.5.1996, σ. 10).
   
      (8)  Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311 της 28.11.2001, σ. 1).
   
      ΠΑΡΑΡΤΗΜΑ I
      Στο παράρτημα II της απόφασης 2000/572/ΕΚ, στο υπόδειγμα πιστοποιητικού υγείας των ζώων και δημόσιας υγείας για τα παρασκευάσματα κρέατος που προορίζονται για αποστολή από τρίτες χώρες στην Ευρωπαϊκή Ένωση, στη βεβαίωση δημόσιας υγείας στο μέρος II προστίθεται το ακόλουθο σημείο ΙΙ.1.10:
      
         
                     «(2) [II.1.10.
                  
                  
                     εάν περιέχουν υλικά από οικόσιτα μόνοπλα, το νωπό κρέας που χρησιμοποιείται στην παρασκευή των παρασκευασμάτων κρέατος:
                     
                                 
                                    είτε (2)
                              
                              
                                 [προέρχεται από οικόσιτα μόνοπλα τα οποία, αμέσως πριν τη σφαγή, είχαν παραμείνει επί έξι τουλάχιστον μήνες ή από τη γέννησή τους, εάν εσφάγησαν σε ηλικία μικρότερη των έξι μηνών, ή από την εισαγωγή τους ως ιπποειδών για παραγωγή τροφίμων από κράτος μέλος της Ευρωπαϊκής Ένωσης, εάν είχαν εισαχθεί λιγότερο από έξι μήνες πριν από τη σφαγή, σε τρίτη χώρα:
                                 
                                             α)
                                          
                                          
                                             στην οποία η χορήγηση στα οικόσιτα μόνοπλα:
                                             
                                                         i)
                                                      
                                                      
                                                         θυρεοστατικών ουσιών, στιλβενίων, παραγώγων στιλβενίων, αλάτων και εστέρων τους, οιστραδιόλης 17β και των εστεροειδών παραγώγων της απαγορεύεται·
                                                      
                                                   
                                                         ii)
                                                      
                                                      
                                                         άλλων ουσιών με οιστρογόνο, ανδρογόνο ή γεσταγόνο δράση, καθώς και β-ανταγωνιστών επιτρέπεται μόνον για:
                                                         
                                                                     —
                                                                  
                                                                  
                                                                     θεραπευτική αγωγή, όπως ορίζεται στο άρθρο 1 παράγραφος 2 στοιχείο β) της οδηγίας 96/22/ΕΚ, όταν εφαρμόζεται σύμφωνα με το άρθρο 4 παράγραφος 2 της εν λόγω οδηγίας, ή
                                                                  
                                                               
                                                                     —
                                                                  
                                                                  
                                                                     ζωοτεχνική αγωγή, όπως ορίζεται στο άρθρο 1 παράγραφος 2 στοιχείο γ) της οδηγίας 96/22/ΕΚ, όταν εφαρμόζεται σύμφωνα με το άρθρο 5 της εν λόγω οδηγίας· και
                                                                  
                                                               
                                                   
                                       
                                             β)
                                          
                                          
                                             η οποία είχε, τουλάχιστον κατά τη διάρκεια των έξι μηνών πριν από τη σφαγή των ζώων, σχέδιο για την παρακολούθηση των ομάδων καταλοίπων και ουσιών που αναφέρονται στο παράρτημα I της οδηγίας 96/23/ΕΚ η οποία καλύπτει τα ιπποειδή που έχουν γεννηθεί και εισαχθεί στην τρίτη χώρα, το οποίο έχει εγκριθεί σύμφωνα με το άρθρο 29 παράγραφος 1 τέταρτο εδάφιο της οδηγίας 96/23/ΕΚ·]]
                                          
                                       
                           
                                 
                                    και/ή (2)
                              
                              
                                 [έχει εισαχθεί από κράτος μέλος της Ευρωπαϊκής Ένωσης.]]».
                              
                           
               
   
   
      ΠΑΡΑΡΤΗΜΑ II
      Στο παράρτημα III της απόφασης 2007/777/ΕΚ, στο υπόδειγμα πιστοποιητικού υγείας των ζώων και δημόσιας υγείας για ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα που προορίζονται για αποστολή από τρίτες χώρες στην Ευρωπαϊκή Ένωση, στη βεβαίωση δημόσιας υγείας στο μέρος II προστίθεται το ακόλουθο σημείο ΙΙ.2.10:
      
         
                     «(2) II.2.10.
                  
                  
                     εάν περιέχουν υλικά προερχόμενα από οικόσιτα ιπποειδή, το νωπό κρέας, τα στομάχια, οι ουροδόχοι κύστεις ή τα έντερα που χρησιμοποιούνται στην παρασκευή των προϊόντων με βάση το κρέας και/ή τα επεξεργασμένα στομάχια, ουροδόχοι κύστεις και έντερα
                     
                                 (2) είτε
                                 
                              
                              
                                 [προέρχονται από οικόσιτα ιπποειδή τα οποία, αμέσως πριν τη σφαγή, είχαν παραμείνει επί έξι τουλάχιστον μήνες ή από τη γέννησή τους, εάν εσφάγησαν σε ηλικία μικρότερη των έξι μηνών, ή από την εισαγωγή τους ως ιπποειδών για παραγωγή τροφίμων από κράτος μέλος της Ευρωπαϊκής Ένωσης, εάν είχαν εισαχθεί λιγότερο από έξι μήνες πριν από τη σφαγή, σε τρίτη χώρα:
                                 
                                             α)
                                          
                                          
                                             στην οποία η χορήγηση στα οικόσιτα ιπποειδή:
                                             
                                                         i)
                                                      
                                                      
                                                         θυρεοστατικών ουσιών, στιλβενίων, παραγώγων στιλβενίων, αλάτων και εστέρων τους, οιστραδιόλης 17β και των εστεροειδών παραγώγων της απαγορεύεται·
                                                      
                                                   
                                                         ii)
                                                      
                                                      
                                                         άλλων ουσιών με οιστρογόνο, ανδρογόνο ή γεσταγόνο δράση, καθώς και β-ανταγωνιστών επιτρέπεται μόνον για:
                                                         
                                                                     —
                                                                  
                                                                  
                                                                     θεραπευτική αγωγή, όπως ορίζεται στο άρθρο 1 παράγραφος 2 στοιχείο β) της οδηγίας 96/22/ΕΚ, όταν εφαρμόζεται σύμφωνα με το άρθρο 4 παράγραφος 2 της εν λόγω οδηγίας, ή
                                                                  
                                                               
                                                                     —
                                                                  
                                                                  
                                                                     ζωοτεχνική αγωγή, όπως ορίζεται στο άρθρο 1 παράγραφος 2 στοιχείο γ) της οδηγίας 96/22/ΕΚ, όταν εφαρμόζεται σύμφωνα με το άρθρο 5 της εν λόγω οδηγίας· και
                                                                  
                                                               
                                                   
                                       
                                             β)
                                          
                                          
                                             η οποία είχε, τουλάχιστον κατά τη διάρκεια των έξι μηνών πριν από τη σφαγή των ζώων, σχέδιο για την παρακολούθηση των ομάδων καταλοίπων και ουσιών που αναφέρονται στο παράρτημα I της οδηγίας 96/23/ΕΚ η οποία καλύπτει τα ιπποειδή που έχουν γεννηθεί και εισαχθεί στην τρίτη χώρα, το οποίο έχει εγκριθεί σύμφωνα με το άρθρο 29 παράγραφος 1 τέταρτο εδάφιο της οδηγίας 96/23/ΕΚ.]
                                          
                                       
                           
                                 (2) και/ή
                                 
                              
                              
                                 [έχει/έχουν εισαχθεί από κράτος μέλος της Ευρωπαϊκής Ένωσης.]».
                              
                           
               
   
   
      ΠΑΡΑΡΤΗΜΑ III
      Στο μέρος 2 του παραρτήματος II του κανονισμού (ΕΕ) αριθ. 206/2010, στο υπόδειγμα κτηνιατρικού πιστοποιητικού «EQU» για το νωπό κρέας, εξαιρουμένου του κιμά, κατοικίδιων μονόπλων (Equus caballus, Equus asinus και των διασταυρώσεών τους), το σημείο II.1.7 της βεβαίωσης δημόσιας υγείας στο μέρους II αντικαθίσταται από το ακόλουθο κείμενο:
      
         
                     «II.1.7.
                  
                  
                     το κρέας προέρχεται από οικόσιτα μόνοπλα τα οποία, αμέσως πριν τη σφαγή, είχαν παραμείνει επί έξι τουλάχιστον μήνες, ή από τη γέννησή τους, εάν εσφάγησαν σε ηλικία μικρότερη των έξι μηνών, ή από την εισαγωγή τους ως ιπποειδών για παραγωγή τροφίμων από κράτος μέλος της Ευρωπαϊκής Ένωσης, εάν είχαν εισαχθεί λιγότερο από έξι μήνες πριν από τη σφαγή, σε τρίτη χώρα:
                     
                                 α)
                              
                              
                                 στην οποία η χορήγηση στα οικόσιτα μόνοπλα:
                                 
                                             i)
                                          
                                          
                                             θυρεοστατικών ουσιών, στιλβενίων, παραγώγων στιλβενίων, αλάτων και εστέρων τους, οιστραδιόλης 17β και των εστεροειδών παραγώγων της απαγορεύεται·
                                          
                                       
                                             ii)
                                          
                                          
                                             άλλων ουσιών με οιστρογόνο, ανδρογόνο ή γεσταγόνο δράση, καθώς και β-ανταγωνιστών επιτρέπεται μόνον για:
                                             
                                                         —
                                                      
                                                      
                                                         θεραπευτική αγωγή, όπως ορίζεται στο άρθρο 1 παράγραφος 2 στοιχείο β) της οδηγίας 96/22/ΕΚ, όταν εφαρμόζεται σύμφωνα με το άρθρο 4 παράγραφος 2 της εν λόγω οδηγίας ή
                                                      
                                                   
                                                         —
                                                      
                                                      
                                                         ζωοτεχνική αγωγή, όπως ορίζεται στο άρθρο 1 παράγραφος 2 στοιχείο γ) της οδηγίας 96/22/ΕΚ, όταν εφαρμόζεται σύμφωνα με το άρθρο 5 της εν λόγω οδηγίας· και
                                                      
                                                   
                                       
                           
                                 β)
                              
                              
                                 η οποία είχε, τουλάχιστον κατά τη διάρκεια των έξι μηνών πριν από τη σφαγή των ζώων, σχέδιο για την παρακολούθηση των ομάδων καταλοίπων και ουσιών που αναφέρονται στο παράρτημα I της οδηγίας 96/23/ΕΚ η οποία καλύπτει τα ιπποειδή που έχουν γεννηθεί και εισαχθεί στην τρίτη χώρα, το οποίο έχει εγκριθεί σύμφωνα με το άρθρο 29 παράγραφος 1 τέταρτο εδάφιο της οδηγίας 96/23/ΕΚ·».